정조 14년 · 목
予謂冕膺曰觀於書啓果善爲之可謂近來初見飢荒之目今所見何如冕膺對曰近日民情之遑急差勝於昨冬初春云而行路者裹糧而後始可喫飯甚至豆太之屬磨入行橐以爲糊口之資矣予曰比之昨年北關則差勝耶冕膺對曰然矣予曰厲氣果不熾盛耶冕膺曰間或有之矣予曰各邑賑政何如冕膺曰寧邊德川龜城等三邑所謂還穀塵土相雜無非空殼十斗租堇爲一二斗米矣予曰鐵山府使何以爲治耶冕膺曰雖是初手賑政則善爲而間多酒失每致駭擧矣予曰祥原郡守何如冕膺曰善治而所貴者廉白矣予曰熙川前倅果不成說矣冕膺曰日食斗米而治績則素餐矣予曰尹孝儉何如冕膺曰年淺之故不識事面矣予曰鄭文在曾以不治有聞何爲褒啓耶冕膺曰治績頗有可觀而束濕吏鄕大有聲譽矣予曰然耶西邑守令如無賣鄕之說可謂善治矣予曰寧邊則其貧饕果狼藉耶冕膺曰臣纔入平壤境已聞此倅鄙悖之說其狼藉傳播推可知矣予曰城役門役出於掩跡之計耶冕膺曰然矣予曰箕伯則何如冕膺曰民望方洽然矣予曰韓柏林謗言甚多何也冕膺曰過於猛杖以此招謗以渠地處難以彈壓故矣予曰黃海兵使以淺斟低唱爲目何也冕膺曰莅任以後專事張樂曾經松留故爲松人懲債各邑之人輒皆推論故以是招謗矣予曰金店貽弊其端不一況當歉歲不可不一切防禁而有司之議終是不一何以則好耶冕膺曰目今饑饉如此癘氣方熾而爭趨於是利擔却農作此不可不念防禁之道只在一號令間事矣臣奉職無狀不能藏跡人多致疑極爲惶恐矣予曰御史於百祥樓作詩云云予亦得聞矣覲親似必爲急出去○冕膺書啓略曰臣前月領率流民之行伏奉暗行廉察之命書齋酒肆場市村閭密密遍行或得之於道路傳說參之以耳目所接堇得其要領兩道守宰優劣得失竝皆論列龜城府使金衡柱人旣昏庸又無剛斷大小獄訟不肯別白愛妾至親肆行關節麤劣空殼留作還穀精實正穀盡歸吏鄕天安兩倉虛錄殆近千包勅庫米發賣民納三兩只給二兩而名以補賑多數賣鄕邑民公議皆以爲官無貪墨不法之心事事見欺以至於此云雖無故犯之情難免尸居之罪鐵山府使朴光遇居官數朔毀譽未著頗有酒後之失或多妄錯之擧但賑饑之政殫誠董飭窮民稱頌前府使洪百游詞訟之間貨賂公行已失民望捧糴之時稱以擧給正米每石得錢六兩除出三兩六錢餘皆染指臨歸賣鄕之錢亦過累千至有衆民呈議送之擧其時座首巡使今方囚治慈山府使魏光翼莅任屬耳姑無毀譽而勵精於還賑之政施惠於營構之役始有賞罰民方顒望但其恤民之過或有損體之譏前府使蔡緯夏人旣儱侗年又癃老委政吏鄕全不事事衙客干政妖妓招權獄訟之決多由於關節鄕武之任皆出於貨賂闔境譁然捧糴則有未捧而反作者有停退而仍捧者精實者擇出發賣空殼者交和充石簸揚堇爲數斗無以還賑民不聊生不可以已遞置而不論德川郡守申曮長時昏睡政出多門菽麥不卞蒭牧難責奸鄕作俑締結衙客恣意賣任納錢于官千金之樻列置左右朝夕愛玩捧糴全沒頭緖或捧五兩餘或捧三兩餘分糶之時只給三兩大同米則八兩代捧以小米移充飢民則加數虛錄消瀜賑資還戶則竄入別人稱以分給淆亂紛雜倉屬則民間分還之錢給債取息每巡應分之時東西推移流民則或多已納之還而皆以未納懸錄設粥則不能成樣粥又不足則代給生太一掬怨聲載路未捧之反作精穀之換賣倉庫枵然民情遑急許多罪狀宜施重勘祥原郡守李彥煐損廩補賑廣取飢口五家作統不使流亡一境晏如前冬捧糴之時使其當納之人自執平木隨意削下不取斗升之剩分給之時嚴飭改量少無欠縮城倉耗米亦爲除給自官充數嚴束官屬俾絕閭里討索之弊民皆稱頌熙川郡守李得臣宰臣出補峽民創見闔境已聳慰撫且勤賑口還戶俱增給米之式移粟輸錢俾繼將絕之巡民謂更生如逢陽春前郡守鄭勖世漫無省覺委政鄕吏喜怒不由自己剖決皆聽指揮貧民之當受還分者一石米給四兩一石太給二兩預買於分給之前當春發賣米得八兩太得四兩以爲榷利之資抄飢之際坊任輩惟意存拔漏落甚多饋粥則如飮冷水給糧則半是麤劣相率流散職由於此旣已被罪今無可論雲山郡守徐有鳳慈詳之政加之勤勵聽訟公平吏民俱譽分還設賑躬自監飭買屋設廳以處流丐損廩濟之頌聲頗騰博川郡守李烷未及到官不得論列前郡守尹孝儉志切圖治而未免吏鄕之用事心勤還賑而亦無實惠之下究停退有命尙多旣捧之各穀飢口雖抄勒付一家之富戶學勅兩庫之留錢放債取息也先取子錢專爲雇馬庫之公用而反▣前太守之謬例倉穀麤劣還民多怨而今已遞職姑不細論陽德縣監宋俊載莅任之初首先賙救飢口之漏落者請得隣邑移轉以爲接續繼巡之資峽民已自改觀而富民之願納錢中徵債文券之以充其數者前官賣鄕錢之稱以補賑者幷令還給民皆稱頌孟山縣監尹致性施措精詳剖決公平峽民稱頌而前年捧糴獨行寬緩之政不施鞭扑或代捧三兩之錢而又以其數分給無所染指請得兩邑移粟經紀濟活之道哺飢亦善譽聲頗騰而但帖加之發賣也添給任帖以補賑資邸人役價米之作錢也未察下屬之營私人頗惜之順安縣令鄭文在剖斷甚明吏鄕不敢售奸分糶平均村閭擧被其惠年事不至於慘歉民情不至於困悴而就其近峽被災之面亦爲抄飢說賑之政精實之穀另加擇給饋粥之時皆令滿量民方稱頌但束濕過嚴不無官屬之怨言宿痾經月或致訟牒之淹滞以上關西栍邑監司沈頤之周通練達一反前轍撤去方文之饌屛斥守廳之妓列邑畏憚始乃盡心於接濟安保之道衆論皆言新伯之來庶有可生之望云道臣體重只擧大略前監司鄭昌聖專昧事務重以衰老幕僚衙客恣意濁亂列邑抄飢十分減削濱死之人太半見漏定州富人邀致幕中營作錢之散在淸北者使之主菅區處差任之除曾無罪過忽地改易呼訴紛然貽辱朝廷積失民心殆難盡擧平壤庶尹趙鎭明牒訴之或滯刑杖之尙嚴未免爲招怨之端而還賑之間亦被上營拘束別無稱譽近日以來政令頓新抄飢務廣分糶甚均又捐數千緍錢以防民役肅川府使李膺運一心恤民還賑得宜軍倉米之別設民勞遠輸吏爲售奸則分屬各倉他里人之互克軍伍而眩於屢易門開捧賂則嚴禁越坊新到初政大是蘇瘼前府使林永老腴邑瓜熟專事肥已旣無愛民之意徒尙立威之政昨年年事雖入稍實亦自不登而十月捧倉鞭扑狼藉閭里騷然過加精擇不束下吏色落諸費比前倍篵故賣一農牛堇納一包折其最高之直一包之米代以七兩餘錢此尤甚邑之所無也畢意以官庫所餘還耗各穀充入其數錢則都歸私橐怨讟至今如沸似此貪虐之類不可以已遞而不論安州牧使李敏釆優於聽斷民訟無滯寬㭲有容雖或欠於尙嚴誠心願治政實多於可觀兵使李東曄律已守法列邑畏憚寬嚴得中軍民俱懷宣川府使李漢興深念剝膚之苦獨行洗手之政捧糴而鞭扑不行蠲役而窮殘有賴闔境晏如隣近亦頌泰川縣監金孝建初當弊局克自殫竭撫摩窮民還賑得宜雖或有生疏之歎亦皆知誠勤之意前縣監睦萬中三載居官一無善績再昨年加分至發於巡營摘奸監色移囚屢月而不思知戒昨年加分之數又爲二千石之多已蠲之僧役依舊勒捧酒禁之贖錢歸屬無處房妓招權貨賂公行至有營門推治妓父之擧至今傳笑不可以已遞而不論寧邊府使李書九臣之過境未及赴任前府使許▣爲人麤悖縱酒使氣鎭日昏醉訟牒多滯無辜之杖首尾相望醒後不省一府駭惋晝宵營爲惟利是殖憑藉城樓塗灰馱灰之斂遍及瘦氓廣開賂門鄕任軍任之帖都歸富戶前年歉荒之慘視以難得之會收稅多徵於白地捧糴嚴督於赤立鞭扑如沸膏血旣浚則五六緍之錢納只分三兩八種穀之代捧互相折米最貴之種皆入發賣下劣之品苟充還納勒捧願納之穀太半乾沒略設賑飢之政務從省減抄口之際虛實相蒙各面之任存拔惟意饋粥則和水半椀給糧則皮穀數升李宗憲之補賑三千錢半置烏有之科車鄕柳吏之詰責斯嚴金卓明之榷利五百金强刮龜背之毛錢工店氓之唾罵交至村閭視之若仇隣近目之以盜前秋按使之行部恐已過之或聞多發校卒禁遏呈訴道路扼腕至今未已右項諸條合置重典以上關西沿路谷山府使朴天衡新到弊局殫誠撫摩躬往箕營船粟以來分還哺飢親自監飭坐席未煖頌聲已騰新溪縣令尹羲厚志切愛民惟恐一戶之流亡政先務本每慮三農之愆期單騎巡野察其荒闢耕夫之飢困者無時興發以濟其急流民之還集者助給屋材俾得其所分還賑飢俱有規度兔山縣監金思羲峽邑瓜熟處官如家吏憚其嚴民頌其惠備給農牛之貰以安流民貸出巡營之錢以濟窮民四野皆闢一境稱治以上海西栍邑監司李時秀地望足以彈壓一路威令足以宣行列邑今番行部簡其騶率到處民訴溫言慰諭且以歉歲接濟之方極意經紀一一酬接新譽大騰道臣體重不得詳論前監司李洪載人旣柔善全不解事聲望不能厭服於列邑威令不能宣行於一路賞罰無以得宜施措自多乖當前年遂谷兩邑之歉荒實爲一道之最而不思賑濟之方乃反移送兩邑穀物於隣境以副不急之需濱死之民失此口吻中物流離之四不是異事至於幕客之恣意營私甘心欺蔽廉探之眞贋相混討索肆行則備招譏笑兵使之替送文報莫敢誰何修啓之苟且彌縫有損體統聽聞所及莫不駭歎兵使尹塾淺斟低唱不害爲儒帥風流重臣出補事體自別不必多論金川郡守朴左源杯勺之或過縱有微謗掊斂之不行實爲可取平山府使徐有和軍政之修明糴捧之精實非無可觀而錢還分給諉以吏逋所納鄕任特差謂以民役替當頗招物議瑞興府使韓柏林地望素輕於彈壓治理頗尙於刑杖而能任怨謗多有修擧富訟屬公之物自己俸廩之餘再防民役爲惠不少鳳山郡守王漢禎來莅未幾志在撫摩歉荒非劇於隣近初政特勤於振救縱有偏厚之失足爲觀過之仁黃州牧使洪元燮夙有文識亦優治理數百間公廨翼然一新而不勞民力朝令前流丐皆令饋粥而慰諭還送遠近傳頌以上海西沿路高陽郡守金思義莅任未及周歲毀譽別無表著官無疵政民多稱平坡州牧使鄭彥衡鍊熟之治兼有氣力不憚豪戶而秋糴無未捧之弊出力移店行旅有如歸之喜長湍府使李運昌稍似鈍滯自是淳質雖無赫赫之聲亦有孜孜之誠捧糴分還有毀無譽朔寧郡守徐命全恬靜之治吏民俱懷捧糴之譽村閭尙頌數月曠官惟恐或失以上京畿沿路○別單關西昨年年事雖曰慘歉不至通一道大無而民間創見數十年來所未有之饑饉過自驚動轉致騷擾道臣則聞見不遍於村間豐歉未卞於秋後惟知催科之是急不念民勢之孔棘面責關飭旁午於列邑者無非捧糴之不嚴封倉之或稽列邑守宰怵於威喝奉行不暇惟恐或後其中尤無良者又從以乘機營私甘自歸於幸災厲民之科一時催督鞭扑隨至常時之惠澤未沾卽事之怨讟朋興欲訴于邑倅則邑倅不我顧矣欲訴于道伯則道伯不我聽矣於是乎今日一家空明日二家空浸浸至於東里如此西里又如此甚至稍裕之戶非有艱食之憂而亦不堪於隣族之替納又無賴於乞丐之侵掠大者斥賣田廬牛輸馬載皆期樂土之適彼小者弊屣鶉衣顚連道路只營一縷之延活累累然相踵而殆遍於千百里之遠矣惟我聖上曲察民隱荐下溫綸領還本土蠲減身役沿路饋飯官人護行懷保之澤曠絕之恩出尋常萬萬風聲所及瞻聆俱聳自此民情可保底安至若海西旣非一路之俱歉只是谷山爲尤甚而比諸關西之之次亦似有間況又諸處穀物交輸竝湊陽德之民亦沾餘瀝分還之規視關西亦厚毋論還賑俱無可慮而跡其流民之多專由於方伯守宰處置失當前府使金魯成蒙騃沒覺不能悉察農形認歉爲豐反以凶荒爲忌諱捧糴爲能事一切催督則民皆不堪其苦呼訴營邑俱不見採未乃相議爲裹足叩閽之計而魯成先聞此奇火急推捉於旣入京之後累月囚治道伯則聞朝家護送流民之報始乃裝送褊裨晨夜兼程忙忙設賑纔饋邑內之民而營邑已罷官矣今則營邑新莅一路改觀此後接濟庶可無憂若其邑弊民瘼臣之所經過者只是數三峽邑若干沿路一道事情無以領會不敢强陳而獷悍之俗渝薄之習比關西殆有倍焉實是難治之甚者也而況近日以來方伯守宰懲羹太過惟急姑息之惠不暇未然之禁民情益狃期望無節誠恐權輿之不承方來之貽憂也關西弊源不出於糶糴也金店也鄕任也臣於經過之際略有所櫽括於心者敢此附陳焉糶糴之法蓋出於十年用三年畜以備水旱饑饉之意也民旣勤力耕作雖在豐歲不敢爲終身飽之計太半入於官倉之儲而其所望不過爲厯幾年後凶荒之需矣旣逢凶荒又不得力則豈不大可悲哉大抵還穀最多處則一戶所受幾過十餘包實爲小民難友之端而奸鄕猾吏長子孫於其中折入反作無所不有貪官墨守視作外府奇貨加分錢還巧作名色東西翻弄無非病民之政左右鑽那每致滋弊之端間或有律已守法之官而數目旣煩聰明不及察奸未精襲謬如舊其爲民弊一也臣意則總擧一道會付之元穀隨民多寡逐邑分排分留之法一以二留一分爲準而嚴立科條毋敢踰越則在豐歲民無多受之患値荒年邑有可仰之積水旱飢饉庶可得力人或以堆積紅腐爲憂而亦豈不愈於徒擁虛簿無麪不托也哉以臣淺見實合便宜關西一路本無簪纓世族鄕里之所推重不過儒鄕之任以此而維持門戶以此而得遂婚嫁抵死圖占甚於名宦俗習漸痼廉恥日壞一意鑽刺百計干囑富者不惜千金之費以博一張之帖貧者不計有無爭相效尤至於傾資破產及失本分者踵相接也爲守宰者輒多動於厚賂牽於緊囑甘心貪汚恣意賣鬻其爲官政之淆亂民風之紛竸不出於此一條今若設爲防禁痛加懲礪守令之犯科者施以贜汚計貫抵罪鄕人之冒禁者隨現嚴繩降定賤役俾與受皆罪斷不饒恕則或可爲矯弊之一端矣金店之設於國計不足爲萬一之補於生民有無窮之弊斲傷田畝一也農民皆歸於此至廢耕作二也多聚無賴易於作奸三也邊門不遠之地禁物肆行四也昔齊高祖之言曰使我治天下十年黃金與土同價蓋言其無所用也奈之何反導斯民爲此無用之役也況今歉荒無前米價如金而四方之人皆聚於此酒肉淋漓哺啜爲事一日所費幾兼數人若或一朝金盡而無所得則勢將相率爲盜必至劫行旅擾村閭而後已恐不可不嚴加禁斷產金諸處一傡驅逐恐爲得宜且伏聞採金之人終日出沒於泥水之中觸冒風露受傷最甚故前後遘厲多致死亡蓋其客地病頓將攝失宜則其勢不得不然尤豈非矜惻者乎此亦爲不可不禁之一端也西土諸弊旣已略陳而若其生弊之本自有所由救弊之方亦有可言蓋其西土習俗本自貿貿元無道學先生遺風餘韻可以薫陶興起者而挽近以來利竇漸鑿人心日渝所嗜者干囑也所重者貨財也學問行誼視若芭籬邊物間或有業儒而知書者亦不過章句尋摘之是習卜筮雜術之是事宅心處事直是浮浪希覬而已此專由於鄕塾無眞儒家庭乏良訓不得聞激勸成就之方而然也經術學問雖難其人若得不屑鄕任脫跡科臼靜居讀書稍有行檢之人始自各官歲薦數人繼而道臣詳察實蹟備擬殿官又有卓絕特異之譽諉掖敎導之功上于朝廷列之仕籍以爲聳動觀感之資則向之奔走於干囑貨利者或可以知愧而守宰之冒法營私者或不無顧畏而趑趄者矣○敎曰觀此本道暗行御史別單數條敷陳深得諮諏之體皆適時用糶糴之弊可道不肰道伯爲其蓋已先自賭利守宰之效尤特勢也予則曰不然在本道不獨營邑之犯科朝廷有以導之云爾大抵京衙門發賣名色卽他道所無之事較戶量穀裒峽蓋沿日前飭敎雖如彼其申複大臣亦有出擧條行會而不究端本之政依舊爲弊而已今若行二留一分之式則先減年例發賣穀總肰後可以議到於裕食便民之方卿出自廟堂講究之餘且慣錢穀間事裒峽蓋沿如何爲好京衙門發賣某處當減等合行事宜另加商度區別衙門穀名指一論理狀聞毋負特畀之春金店一款卿自在有司之任稔知朝家本意前此防禁不趐申嚴度支之臣按察之地終不能對揚雖不敢狼藉設店新出之奸竇在於所謂看色與摘奸竟使朝令不得行究厥所爲專由計士營裨慫慂官長之致事當一一追覈而殆涉煩屑欲觀前頭自今申令之後幷與看色摘奸等事痛加嚴戢犯者幷與陳告人用田畓誤告之律依受敎勘以刑配設有計士營裨之見在於各邑者一幷逐送若此則潛採之嚴禁在於道伯卿與諸道道伯知悉惕念俾有實效自政院亦爲嚴飭戶曹賣鄕事有關朝象世道之汚隆貪墨之益熾族類之相混特一邑一鄕之事名以命吏爲此悖戾之習監營看作例事朝廷知而不禁徒規規於俸廩贏剩之容手間有名登彈章如近日瑞興咸安等事刑政之倒置孰大於此廉恥之培養固非一朝一夕之可責旣聞之又禁之訖未見食效之美則於是乎烏可不以刑法制其已甚乎此則令廟堂指一覆奏卿亦須以易行而不難禁之策別具意見狀聞以西俗之趨末利尙雜術丕加憂悶綸音以印布傳敎以鐫楣丁寧誡告期有觀感而繡衣說弊一如前日此蓋興勸之不得其玅而然耶十室尙有自好之士況以本道幅員之大豈無斂華就實窮居不求聞之人乎大抵風俗之矯改不在於法度之末卿先加採訪登進于朝則何靳收用此政斡運彌綸之一大先務另更着意以副朝家爲西土聳奬作成之至誠苦心事下諭于平安監司金店條亦皆下諭諸道道臣○吏曹因關西御史李冕膺書啓稟處之命啓請鐵山府使朴光遇平山府使徐有和中和府使柳晦源幷罷黜龜城府使金衡柱德川郡守申曮爲先罷黜其罪狀令該府拿問勘處慈山前府使蔡緯夏泰川前縣監睦萬中幷令該府拿問處之鐵山前府使洪百游熙川前郡守鄭勖世肅川前府使林永老寧邊前府使許▣竝令該府拿問嚴勘其餘守令旣無異政又無顯疵竝爲置之道臣則事體自異令廟堂稟處從之敎曰其中數邑守宰尤極無狀國有法綱此輩難免重罪聞於繡衣筵奏以其潛往潛來之有命無以出道踏印文簿及作奸實跡不得捉來請令行査處之其說果然本曹回啓及繡衣元啓謄關下送該道探査者探査取招處取招各具啓目斯速狀聞事嚴飭分付該道査啓則以罷拿守令爲之事分付